счита, че е необходимо да се въведат две общи корекции в управлението на тарифните квоти. Първата е да се премине към тримесечно, а не годишно управление на всички конкретни за всяка държава квоти; тази корекция, при която същевременно се запазват общите обеми по категории продукти, ще гарантира по-стабилен поток на вноса и ще сведе до минимум риска от неоправдано рязко увеличение на вноса по време на оставащия срок на действие на мерките. Втората допълнителна корекция е въвеждането на подобрен режим за достъп до остатъчната квота на държавите, ползващи се от конкретно определена за тях квота. Тази корекция ще обособи по целесъобразност използването на остатъчната квота за имащите право да я ползват по-малки държави износителки, попадащи в тази обща част на тарифните квоти, като ще сведе до минимум риска те да бъдат изтласкани от онези износители, които се ползват от конкретни за всяка държава квоти. Тези две корекции ще бъдат изложени по-подробно по-долу съответно в раздели 3.2 и 3.3.
 3.2. Равнище и разпределение на тарифните квоти
 (28)
 В рамките на настоящия раздел Комисията направи оценка дали сегашното равнище и разпределението на тарифните квоти, включително тяхното управление, са подходящи. Както е посочено в Известието за започване, освен на коментарите и доказателствата, предоставени от заинтересованите страни, в своята оценка Комисията отдели специално внимание на развитието на използването на тарифните квоти през втората година от прилагането на мерките (20), което беше обект на ежедневен мониторинг за всичките двадесет и шест категории продукти.
 Коментари от заинтересованите страни
 (29)
 Повечето заинтересовани страни предоставиха коментари по този аспект на настоящия преглед. Много от тях, и по-специално производители износители, правителства на трети държави, ползватели и вносители, поискаха или увеличение на равнището на тарифните квоти, или различна система за разпределение за категориите продукти, които се отнасят до тях. Тези искания включваха промяна на референтния период за изчисляване на равнищата на тарифните квоти, за да може да се ползва по-голяма квота. Някои заинтересовани страни поискаха от Комисията да промени базата за разпределение на конкретната за всяка държава квота, като или се увеличи, или се намали сегашният праг от 5 %.
 (30)
 От друга страна, промишлеността на Съюза се застъпи за редица корекции в обратната посока. По-специално промишлеността на Съюза поиска тарифните квоти да се управляват на тримесечна основа, а неизползваните през дадено тримесечие обеми да не бъдат прехвърляни към следващото тримесечие. В рамките на извънредното подновяване на писмената фаза за получаване на коментари относно икономическите последици от пандемията от COVID-19 промишлеността на Съюза поиска равнището на тарифните квоти да бъде намалено до 75 %, за да се вземат предвид опустошителните икономически последици от пандемията. Много заинтересовани страни се противопоставиха категорично на това искане, като заявиха, че това би било несъвместимо с правилата на СТО и би засегнало неоправдано промишлеността надолу по веригата в Съюза.
 Позиция на Комисията
 (31)
 Комисията отбелязва, че дори и през последното тримесечие на втората година от прилагането на мерките (данни, анализирани до 15 май 2020 г.) общото равнище на тарифните квоти е останало до голяма степен неизползвано (21), като има налични квоти за всяка от категориите